SKRIFTLIG FORESPØRGSEL E-2575/00

af Ilda Figueiredo (GUE/NGL) og Arlindo Cunha (PPE-DE) til Kommissionen

(1. august 2000)

Om: Regler for gennemførelsen af miljø- og landbrugsforanstaltningerne i Portugal

I henhold til de foreliggende oplysninger er gennemførelsen af nogle miljø- og landbrugsforanstaltninger i Portugal behæftet med alvorlige lakuner, navnlig hvad angår bevarelsen af de ekstensive dyrkningsmetoder for korkeg og steneg samt økologisk landbrug.

Disse lakuner gør sig særlig gældende på tre områder:

- manglende forberedelse af de teknikere, der foretager inspektion på regionalt plan,

- manglende regler for tilsynsaktiviteterne,

- manglende forudgående information af landbrugerne om de tekniske krav, som skal opfyldes i forbindelse med de forskellige foranstaltninger.

Som følge af disse lakuner hersker der ofte forskellige opfattelser af, hvilke regler og krav der skal opfyldes, for at de forskellige foranstaltninger gennemføres korrekt, med det resultat, at der gøres landbrugere uret, som egentlig skulle nyde godt af foranstaltningerne.

Kan kommissæren med ansvar for landbrug og udvikling af landdistrikter på denne baggrund give nærmere oplysninger om følgende:

1. Hvilke grundlæggende regler gælder der for tilsynsaktiviteterne i forbindelse med miljø- og landbrugsforanstaltningerne i Portugal?

2. Hvilken særlig uddannelse kræves der af de teknikere fra det portugisiske landbrugsministerium, som er ansvarlige for tilsynet med miljø- og landbrugsforanstaltningerne?

3. Kommissionen inden for den seneste tid foretaget nogen inspektioner desangående i Portugal?

Supplerende svar afgivet på Kommissionens vegne af Franz Fischler

(4. december 2000)

I henhold til nærhedsprincippet påhviler det medlemsstaterne at sørge for, at de miljøvenlige landbrugsforanstaltninger anvendes. I henhold til Kommissionens forordning (EF) nr. 746/96 af 24. april 1996 om gennemførelsesbestemmelser til Rådets forordning (EØF) nr. 2078/92 om miljøvenlige produktionsmetoder i landbruget samt om naturpleje(1), som har været gældende indtil 31. december 1999, er medlemsstaterne forpligtet til at foretage administrativ kontrol og kontrol på stedet. Fra 1. januar 2000 anvendes miljøvenlige landbrugsforanstaltninger i henhold til Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2), som ikke indeholder væsentlige ændringer vedrørende forpligtelsen til kontrol.

1. Bestemmelserne om kontrol med anvendelsen af disse foranstaltninger er fastsat i forordning (EF) nr. 746/96 af 24. april og (EF) nr. 435/97 af 6. marts 1997 om ændring af forordning (EF) nr. 746/96(3). I 1998 blev de i disse forordninger fastsatte normer integreret i det samlede kontrolsystem med Despacho Normativo nr. 30/98 af 20. marts fra ministeriet for landbrug og udvikling af landdistrikterne samt fiskeri.

2. De teknikere fra det portugisiske landbrugsministerium, der har til opgave at kontrollere disse foranstaltninger, hører ind under skatte- og kontroldirektoratet i de regionale landbrugsdirektorater, som er integreret i det samlede kontrolsystem. Udover en basisuddannelse i agronomi får disse teknikere af det organ, der i Portugal forvalter de pågældende midler (IFADAP), en specifik kontroluddannelse, navnlig af hensyn til de miljøvenlige landbrugsforanstaltninger.

I de tilfælde, hvor der er tale om specifikke tekniske foranstaltninger, der skal kontrolleres, deltager en specialist fra de regionale direktorater for landbrug i kontrolgruppen.

3. Kommissionens sidste kontrol på stedet var i maj 1999. I juni 2000 blev der sidst foretaget en strengt administrativ kontrol i Portugal på dette område i det udbetalende organ.

(1) EFT L 102 af 25.4.1996.

(2) EFT L 214 af 13.8.1999.

(3) EFT L 67 af 7.3.1997.